Imtella' Marzu 28, 2021 Rapport: Glen Falzon Filmat: Justin Vassallo Il-proġett tal-bini mill-ġdid tal-junction ta' barra l-ajruport kixef fdalijiet Puniċi-Rumani fosthom barriera, qabar u raddi għall-karrettuni li x'aktarx kienu jintużaw biex iġorru l-ġebel. Ma' Television Malta, is-Sovrintendent tal-Wirt Kulturali, Kurt Farrugia, qal li għaddejjin taħditiet ma' Infrastructure Malta biex jinstab bilanċ bejn il-ħarsien ta' dan il-patrimonju u l-ħtieġa għal interventi infrastrutturali fiż-żona. Qrib il-pont pedonali ta' Vjal l-Avjazzjoni bejn Ħal Luqa u l-Gudja, fid-direzzjoni lejn Birżebbuġa, arkeologi skoprew barriera ta' żmien ir-Rumani waqt li qed jissorveljaw xogħlijiet infrasrutturali li għaddejjin fiż-żona. Ma' Television Malta, l-arkeologi qalu li din il-barriera x'aktarx li baqgħet tintuża mill-inqas sal-bidu tas-seklu sbatax. Minnha, kien jinqata' ġebel tal-franka li kien jintuża għall-bini. Fiż-żona nstabu wkoll raddi tal-karrettuni li x'aktarx kienu jintużaw biex jinġarr il-ġebel minn post għall-ieħor. L-evidenza f'idejn l-arkeologi turi wkoll li l-barriera għal xi żmien kienet tintuża bħala ġibjun. L-Arkeologa Tamsin Kingswell spjegat "fi żmien ir-Rumani kienet barriera. Imbagħad intużat bħala reservoir. Jista' jkun li iktar tard reġgħu sabuha. Imbagħad reġgħet intużat bħala barriera u allura dejjem qed naraw dan it-tip ta' re-use li għalina hu importanti ħafna għax tkun taf x'kienu jużaw dawn in-nies." Tefgħa ta' ġebla 'l bogħod mill-barriera nstab ukoll qabar Puniku. Ġo fih instabu fdalijiet umani. Il-qabar hu mkisser sfortunatament. Però l-affarijiet li sibna ġo fih. Kien hemm abbudanza kbira ta' għadam li milli stajna naraw kien hemm mill-inqas żewġ adulti, li wieħed minnhom jista' jkun raġel, u kien hemm xi ħadd li at least kien adolexxent speċjalment mis-snien u mit-tip ta' għadam tas-saqajn. L-arkeologi ġew ingaġġati mis-Sovrintendenza tal-Wirt Kulturali minħabba s-sensittività taż-żona anki għaliex fl-inħawi hemm il-katakombi ta' Ħal Resqun u kienu nstabu wkoll fdalijiet megalitiċi. Is-Sovrintendent tal-Wirt Kulturali, Kurt Farrugia, qal li bħalissa għaddejjin taħditiet ma' Infrastructure Malta biex jinħarġu pjanti iżjed dettaljati ta' kif se jsiru x-xogħlijiet fiż-żona. "Hawnhekk ġejja flyover. Issa qed isiru t-taħditiet biex niżguraw illi x-xogħol infrastrutturali li hawn bżonn biex tinbena din il-flyover ma jagħmilx ħsara fuq il-fdalijiet li għandna." Fiż-żona għaddej proġett minn Infrastructure Malta maħsub biex jinbnew żewġ mini ġodda u flyover fil-junction tar-roundabout tal-Gudja bil-għan li jtejbu l-aċċess lejn il-Gudja, għadd ta' lokalitajiet li jinsabu wara l-mini ta' Ħal Kirkop, l-ajruport u l-Port Ħieles.